هرنايي: بمي چاؤدنه کې د ای اېن پي دوه غړي وژل شوي
د بلوچستان په هرنايي ضلع کې د عوامي نيشنل ګوند د غړو په کاروان بمي چاؤدنه کې د ګوند يو ځايي مشر سره د وروره وژل شوی دی.
کراچۍ — د هرنايي ضلعې مرستيال کمشنر حبيب نصير ډېوه رېډيو سره په خبرو کې د چاؤدنې پخلی کړی چې د شاه رګ په علاقه کې د ريموټ کنټرول بمي چاؤدنه کې يو موټر تباه شوی او ناست دواړه تنه پکې وژل شوي دي. د عوامي نیشنل ګوند د بلوچستان ضلعې مشر اصغر اچکزي ډيوه رېډيو سره خبرو کې وويل، ګوند يې نن په پشين سیمه کې جلسه کوي او جلسې له د هرنايي نه د غړو کاروان راروان ؤ او په کاروان بريد شوی، دوه ورڼه غړي عبدالرزاق او عبدالخالق پکې وژل شوي دي. هغه وويل د ګوند مشرانو او غړو ته يې په بلوچستان صوبه کې دوړاندې نه ګواښونه دي او د خطرې سره مخ دي. هغه وويل د دغه ډول بريدونو چې نن په هرنايي کې وشو له امله يې وړاندې دوه ځله جلسې ځنډولي دي. هغه زياته کړه دوي ته دړکې دي خو د دړکو له ويرې سياست نشي پرېښودی خپلې سياسي هلې ځلې به دوامداره ساتي. اصغر خان وويل د بلوچستان صوبې ټوله امنیتي وضع ښه نه ده هره ورځ پکې د بدامنۍ پېښې رامنځته کيږي. نوموړي وويل د ننۍ جلسې په مهال يې د امنيتي چارواکو سره رابطې روانې دي او دوي خپله هم د امنيت دپاره ګامونه پورته کړي دي. تېره اوونۍ د بلوچستان په ګوادر او مستونګ سيمو کې د لاسي بمونو په بريدونو کې د ۴۰ کسان ژوبل شوي وو. له دغې وړاندې د کوټې په سرياب علاقه کې د پوليس په ګاډو بمي چاؤدنه کې د پينځه پوليس سرتيرو په ګډون اووه تنه وژل شوي او ۲۲ نور ژوبل شوي وو. د سرياب د بريد زمه واري د پاکستاني طالبانو تحریک منلې وه. بلوچستان کې وخت په وخت امنيتي ادارو باندې بریدونه کيږي او چارواکي يې پړه په بېلتون خوښو بلوچ ډلو وراچوي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.